เอเอซีพีพร้อมรบเพิ่มตัวแทนขาย
&#8220;เอเอซีพี&#8221; ลุยกระตุ้นยอดอัดกิจกรรมส่งเสริมการขายออกสินค้าใหม่ ดันเป้าขายผ่านตัวแทน 3,600 ล้านบาท
16 ส.ค. 2554

“เอเอซีพี” ลุยกระตุ้นยอดอัดกิจกรรมส่งเสริมการขายออกสินค้าใหม่ ดันเป้าขายผ่านตัวแทน 3,600 ล้านบาท
นางแซลลี โอฮารา รองกรรมการผู้จัดการใหญ่ ฝ่ายตัวแทนบริษัทอยุธยา อลิอันซ์ ซี.พี. เปิดเผยว่า ในครึ่งหลังของปีบริษัทจะเน้นการขายผลิตภัณฑ์และเน้นการขยายจำนวนตัวแทนเพิ่มขึ้น เพื่อเพิ่มยอดขายประกันให้มากขึ้นกว่าเดิม
วันที่ 15-16 ส.ค.นี้ บริษัทจะจัดสัมมนาผู้บริหารตัวแทนทั่วประเทศ โดยคาดว่าจะมีผู้เข้าร่วมงานประมาณ 1,500 คน เพื่อกระตุ้นยอดการขายและกระตุ้นให้เกิดทำงานให้เป็นตามเป้าหมายที่ได้วางไว้ 
นางโอฮารา กล่าวว่า บริษัทได้ตั้งเป้าหมายที่จะมีตัวแทนใหม่เข้าร่วมงานกับบริษัทไม่น้อยกว่า 1.8 หมื่นคน และจะต้องมีพนักงานตัวแทนเพิ่ม 6,000 คน เพื่อให้สามารถหาลูกค้าได้เดือนละอย่างน้อย 1 คน ซึ่งตามแผนงานทั้งหมดจะทำให้บริษัทสามารถมีรายได้จากเบี้ยรับรวมไม่น้อยกว่า 3,600 ล้านบาท
นอกจากนี้ บริษัทมีแผนงานจะออกโฆษณาชุดใหม่เพื่อดึงดูดประชาชนให้เข้ามาร่วมงานเป็นตัวแทนฝ่ายขายและสร้างภาพลักษณ์ สร้างชื่อบริษัทให้เป็นที่รู้จักกันกว้างขวางกว่าที่เป็นอยู่ และจะเปิดตัวแคมเปญพิเศษเพื่อให้เกิดการแข่งขันกันไปต่างประเทศ จะได้กระตุ้นยอดการขายประกันในช่วงเวลาที่เหลือ
นอกจากนี้ จะมีการแข่งขันประจำปีสำหรับตัวแทนที่มีลูกค้าเก่าอยู่ในมือ และสาขามารถจูงใจให้ต่ออายุไม่ต่ำกว่า 80% สามารถดึงตัวใหม่เข้ามาเพิ่ม โดยไม่จำกัดว่าจำนวนเบี้ยต่อจำนวนลูกค้า ซึ่งจะทำการแข่งขันเพื่อไปท่องเที่ยวที่สหรัฐในปลายปี 
ขณะเดียวกันเพื่อสร้างขวัญกำลังใจกรรมการผู้จัดการใหญ่ จะเดินทางไปเยี่ยมผู้บริหารฝ่ายขายแต่ละภูมิภาค ตั้งแต่ปลายเดือนนี้จนถึงเดือน ก.ย. และมีการจัดกิจกรรมกับลูกค้า ในแต่ท้องถิ่นส่วนในกรุงเทพฯ จะมีการจัดกิจกรรมวันแห่งครอบครัว เพื่อให้ตัวแทนสร้างความสัมพันธ์ที่ดีกับลูกค้าในต้นเดือน ต.ค.นี้ ซึ่งคาดว่าจะมีผู้เข้าร่วมงาน 2,500-3,000 คน
“หลังจากจัดกิจกรรมดังกล่าว บริษัทเตรียมออกผลิตภัณฑ์ใหม่ออกมา 2 แบบ แบบแรก จะออกช่วงปลายไตรมาส 3 และอีกแบบจะออกในช่วงไตรมาส 4 และจะมีการพัฒนาการทำเว็บไซต์ใหม่ เพื่อให้ตัวแทนสามารถส่งข้อมูลออนไลน์กับบริษัทโดยผ่านโทรศัพท์มือถือได้” นางโอฮารา กล่าว